甘菊冷淘
作者：王禹偁
朝代：宋

paragraphs: 經年厭粱肉，頗覺道氣渾。
孟春奉齋戒，敕厨唯素飱。
淮南地甚暖，甘菊生籬根。
長芽觸土膏，小葉弄晴暾。
采采忽盈把，洗去朝露痕。
俸麵新且細，溲攝如玉墩。
隨刀落銀鏤，煮投寒泉盆。
雜此青青色，芳草敵蘭蓀。
一舉無孑遺，空媿越盌存。
解衣露其腹，稚子爲我捫。
飽慚廣文鄭，饑謝魯山元。
况吾草澤士，藜藿供朝昏。
謬因事筆硯，名通金馬門。
官供政事食，久直紫微垣。
誰言謫滁上，吾族飽且溫。
既無甘旨慶，焉用品味繁。
子美重槐葉，直欲獻至尊。
起予有遺韵，甫也可與言。